Title: Oznámenie
Author: MF
Last saved by: MFSR

MF SR – Informácia o stave budovania systému štátnej pokladnice k 30. 11. 2001
Strana:

Materiál popisuje hlavné úlohy, ktoré boli riešené počas obdobia od 30. 6. 2001 až 30. 11. 2001 a zameriava sa na oblasť:
1.	technickú – príprava projektu implementácie informačného systému štátnej pokladnice,
2.	legislatívnu – príprava návrhu zákona o štátnej pokladnici a o zmene doplnení niektorých zákonov,
3.	inštitucionálnu – príprava zriadenia Štátnej pokladnice a Agentúry pre riadenie dlhu a likvidity.

1. Projekt implementácie informačného systému štátnej pokladnice

Kvalitný, výkonný a funkčný informačný systém je jedným z kľúčových predpokladov fungovania centralizovaného modelu štátnej pokladnice. Vzhľadom na zložitosť prípravy verejného obstarávania ako aj na legislatívou stanovené termíny jednotlivých jeho etáp, sa verejné obstarávanie na dodávku “Služieb a technológií na kľúč pre systém štátnej pokladnice Slovenskej republiky” začalo ešte v roku 2000. Pôvodný “pesimistický” harmonogram počítal s tým, že k uzatvoreniu zmluvy by mohlo prísť najneskôr v 3. kvartáli roku 2001. Aj tento predpoklad sa však vzhľadom na komplikácie v priebehu verejného obstarávania a jeho prerušovanie formou podávania námietok a podnetu na výkon kontroly ukázal ako nereálny.

Vzhľadom na negatívnu medializáciu predovšetkým záverečných etáp verejného obstarávania považujeme za účelné detailne popísať jeho jednotlivé etapy.

Verejné obstarávanie na dodávku “Služieb a technológií na kľúč pre systém štátnej pokladnice Slovenskej republiky” prebiehalo formou rokovacieho konania so zverejnením. Táto metóda je určená pre neobmedzený počet uchádzačov.

Oznámenie o vyhlásení metódy verejného obstarávania bolo zverejnené v Obchodnom vestníku Slovenskej republiky č. 25/2000 pod značkou SO5998 dňa 6. 11. 2000 a v Obchodnom vestníku Českej republiky č. 45/2000 pod značkou 109242-45/00 dňa 8. 11. 2000.

Na základe zverejnenia oznámenia si “Podklady pre fázu predkladania dokumentov k rokovaciemu konaniu” prevzalo 39 záujemcov.

V stanovenej lehote, podľa § 30 ods. 1 zákona NR SR č.263/1999 Z. z. o verejnom obstarávaní a o zmene a doplnení niektorých zákonov (ďalej len “zákon o verejnom obstarávaní”), 7 záujemcov, ktorí prejavili záujem o účasť v rokovacom konaní požiadalo o vysvetlenie podmienok účasti vo verejnom obstarávaní, ktoré boli uvedené v “Podkladoch pre fázu predkladania dokumentov k rokovaciemu konaniu” a ktoré boli poskytnuté záujemcom na základe písomnej požiadavky.

MF SR (ďalej len “obstarávateľ”) podľa § 30 ods. 2 zákona o verejnom obstarávaní požadované vysvetlenia k podmienkam účasti záujemcov v rokovacom konaní poskytol v písomnej forme v stanovenej lehote všetkým záujemcom, ktorí si prevzali “Podklady pre fázu predkladania dokumentov v rokovacom konaní”.

Následne bola podľa § 50 ods. 1 zákona o verejnom obstarávaní zriadená 7 členná komisia na vyhodnotenie splnenia podmienok účasti záujemcov v rokovacom konaní.

Otváranie obálok s dokladmi preukazujúcimi splnenie podmienok účasti záujemcov v rokovacom konaní, za možnej účasti záujemcov, alebo nimi splnomocnených zástupcov, sa uskutočnilo dňa 6. 12. 2000 o 9:00 hod. v priestoroch Vzdelávacieho strediska MF SR. Po overení neporušenosti obalov predsedom komisie, tento oznámil obchodné mená záujemcov (hlavného partnera v konzorciu resp. joint venture), sídlo záujemcu (hlavného partnera v konzorciu resp. joint venture), dátum a čas doručenia. Ďalšie údaje prítomným záujemcom neboli zverejnené. Členovia komisie v súlade s § 34 ods. 4 zákona o verejnom obstarávaní, po oboznámení sa zo zoznamom záujemcov, potvrdili čestným vyhlásením, že nenastali skutočnosti, pre ktoré by nemohli byť členmi komisie.

Komisia následne preverovala úplnosť a hodnovernosť predložených dokladov. Z tohto dôvodu bolo oslovené Ministerstvo financií Rakúska, Štátna pokladnica Kazachstanu, Ministerstvo financií Chorvátska a Ministerstvo financií Francúzska. Keďže odpovede sa nepodarilo získať v lehote na oznámenie výsledku vyhodnotenia splnenia podmienok účasti záujemcov v rokovacom konaní – do 15. 12. 2000, bolo nevyhnutné túto lehotu predĺžiť. Lehota bola predlžovaná do 20. 1. 2000, 26. 1. 2000 a nakoniec do 2. 2. 2001. Táto skutočnosť bola záujemcom písomne oznamovaná.

Členovia komisie samostatne vyhodnocovali splnenie podmienok účasti záujemcov v rokovacom konaní podľa čl. 5 Predloženie dokladov, vysvetľovanie a vyhodnotenie ods. 5.3. Podkladov pre fázu predkladania dokumentov k rokovaciemu konaniu.

Na základe hodnotenia komisie boli vylúčení nasledujúci záujemcovia:
1.	konzorcium DITEC a. s., Kukučínova 32, 831 03 Bratislava a UniSys Praha, spol. s r. o., Máchova 18, 120 00 Praha (ČR), z dôvodu, že neboli predložené doklady preukazujúce, že záujemca UniSys Praha nemá v krajine svojho sídla evidované daňové nedoplatky, ktoré sa vymáhajú výkonom rozhodnutia. Tieto záujemca nahradil čestným prehlásením, čo bolo v rozpore s § 24 ods. 2 a ods. 4 zákona o verejnom obstarávaní. Záujemca UniSys Praha tiež nepredložil doklady preukazujúce, že nemá v krajine svojho sídla evidované nedoplatky poistného do zdravotného poistenia, do nemocenského poistenia a do dôchodkového zabezpečenia, ktoré sa vymáhajú výkonom rozhodnutia. Tieto záujemca nahradil čestným prehlásením, čo bolo v rozpore s § 24 ods. 2 a ods. 4 zákona o verejnom obstarávaní,
2.	CSC Ploenzke AG, P.O. Box 1108, D-65397, Kiedrich/Rheingau (SRN), z dôvodu, že všetky doklady preukazujúce, že nie je v konkurze alebo v likvidácii, nebol proti nemu zamietnutý návrh na vyhlásenie konkurzu pre nedostatok majetku, nemá v krajine svojho sídla evidované daňové nedoplatky, ktoré sa vymáhajú výkonom rozhodnutia, nemá v krajine svojho sídla evidované nedoplatky poistného do zdravotného poistenia, do nemocenského poistenia a do dôchodkového zabezpečenia, ktoré sa vymáhajú výkonom rozhodnutia, nebol on alebo jeho štatutárny orgán alebo člen štatutárneho orgánu právoplatne odsúdený za trestný čin, ktorého skutková podstata súvisí s podnikaním, je podnikateľom, nahradil čestným prehlásením, čo bolo v rozpore s § 24 ods. 2 a ods. 4 zákona o verejnom obstarávaní,
3.	Trema – Treasury Management 1300, Route des Cretes, Pac de Sophia Antipolis, F – 06560 Valbonne (Francúzsko), z dôvodu, že nepredložil doklady preukazujúce, že nie je v konkurze alebo v likvidácii, nebol proti nemu zamietnutý návrh na vyhlásenie konkurzu pre nedostatok majetku, nebol on alebo jeho štatutárny orgán alebo člen štatutárneho orgánu právoplatne odsúdený za trestný čin, ktorého skutková podstata súvisí s podnikaním, je podnikateľom, čo bolo v rozpore § 24 ods. 2 a ods. 4 zákona o verejnom obstarávaní,
4.	konzorcium Compaq Computer Slovakia, spol. s r. o, Miletičova 23, P. O. Box 29, 825 09 Bratislava a Cap Gemini Ernst&Young Consulting AG, Aspernbruckekengasse 2, 1020 – Wien (Rakúsko), z dôvodu, že referencie ktoré uviedol neboli potvrdené Ministerstvo financií Francúzska.

Podmienky účasti záujemcov v rokovacom konaní splnili nasledujúci záujemcovia:
1.	Hewlett Packard Ges. m. b. H., Lieblegasse 1, a – 1222 Wien (Rakúsko)
2.	IBM Slovensko, spol. s r. o., Hanulova 5/b, 844 75 Bratislava,
3.	Siemens Bussiness Services GmbH&Co, Dietrichgasse 27 – 29, A-1030 Wien (Rakúsko).

Prvé rokovanie so záujemcami, ktorí splnili podmienky účasti záujemcov v rokovacom konaní sa uskutočnilo 8. 2. 2001. Rokovania prebiehali s každým záujemcom samostatne. Rokovania prebiehali ďalej v termínoch 14. 2. 2001, 16. 2. 2001 a 19. 2. 2001.

Dňa 15. 2. 2001 bola podaná námietka záujemcom Trema – Treasury Management 1300, Route des Cretes, Pac de Sophia Antipolis, F – 06560 Valbonne (Francúzsko) proti vylúčeniu z rokovacieho konania pre nesplnenie podmienok účasti. Úrad pre verejné obstarávanie (ďalej len “ÚVO”) predbežným opatrením vydaným dňa 20. 1. 2001 pozastavil rokovacie konanie podľa § 87 ods. 3 zákona o verejnom obstarávaní na dobu 30 dní za účelom získania informácií. Dňa 6. 3. 2001 vydal rozhodnutie, ktorým námietky záujemcu zamietol a zastavil správne konanie, čím umožnil pokračovať v rokovacom konaní.

Ďalšie rokovania sa následne uskutočnili v termínoch 14. 3. 2001, 15. 3. 2001, 20. 3. 2001 a 22. 3. 2001. Cieľom rokovaní bolo spresnenie technických požiadaviek na predmet obstarávania a podmienok jeho dodania a požiadaviek na zostavenie ceny.

Po ukončení rokovaní a ukončení prác na Súťažných podkladoch k rokovaciemu konaniu na dodávku služieb a technológií na kľúč pre systém štátnej pokladnice bola dňa 5. 6. 2001 záujemcom odovzdaná výzva na predkladanie ponúk a zároveň poskytnuté súťažné podklady. Výzvu na predloženie ponuky si prevzali záujemcovia:
1.	Hewlett Packard Ges. m. b. H., Lieblegasse 1, a – 1222 Wien (Rakúsko),
2.	IBM Slovensko, spol. s r. o., Hanulova 5/b, 844 75 Bratislava,
3.	Siemens Bussiness Services GmbH&Co, Dietrichgasse 27 – 29, A-1030 Wien (Rakúsko).

V lehote stanovenej na vysvetlenie súťažných podkladov požiadali o vysvetlenie súťažných podkladov uchádzači:
1.	Hewlett Packard Ges. m. b. H., Lieblegasse 1, a – 1222 Wien (Rakúsko),
2.	IBM Slovensko, spol. s r. o., Hanulova 5/b, 844 75 Bratislava,
3.	Siemens Bussiness Services GmbH&Co, Dietrichgasse 27 – 29, A-1030 Wien (Rakúsko).
MF SR doručilo písomné vysvetlenia súťažných podkladov všetkým trom uchádzačom 30. 6. 2001.

Lehota na predloženie ponúk bola stanovená na 6. 7. 2001 do 16:00 hod. V stanovenej lehote ponuky predložili uchádzači:
1.	Hewlett Packard Ges. m. b. H., Lieblegasse 1, a – 1222 Wien (Rakúsko),
2.	Siemens Bussiness Services GmbH&Co, Dietrichgasse 27 – 29, A-1030 Wien (Rakúsko).
Uchádzač IBM Slovensko, spol. s r. o., Hanulova 5/b, 844 75 Bratislava, predložil ponuku    6. 7. 2001 o 23:55 a zároveň listom požiadal ministerku financií o prijatie ponuky napriek nedodržaniu termínu. Svoju žiadosť dôvodil tým, že počas záverečných prác na ponuke bol vyhlásený v jeho sídle bombový poplach čo spôsobilo oneskorenie prác. V neoficiálnych rozhovoroch vyslovil domnienku, že stanovenie času predloženia ponúk je v rozpore so zákonom o verejnom obstarávaní.

Z tohto dôvodu a s cieľom neohroziť ďalšie pokračovanie rokovacieho konania z dôvodu podania námietky proti stanoveniu času predloženia ponuky obstarávateľ 9. 7. 2001 požiadalo ÚVO o metodické usmernenie a oznámilo uchádzačom, že otváranie obálok sa prekladá na 10. 7. 2001. Metodické usmernenie ÚVO bolo doručené 9. 7. 2001 o 16:00. ÚVO v ňom potvrdil, že stanovenie času predloženia ponúk je v súlade so zákonom o verejnom obstarávaní.

Dňa 10. 7. 2001 o 9:00 3 členná komisia otvorila obálky predložené uchádzačmi:
1.	Hewlett Packard Ges. m. b. H., Lieblegasse 1, a – 1222 Wien (Rakúsko),
2.	Siemens Bussiness Services GmbH&Co, Dietrichgasse 27 – 29, A-1030 Wien (Rakúsko).
Komisia otvárala obálky za prítomnosti uchádzačov. Obálku uchádzača IBM Slovensko, spol. s r. o., Hanulova 5/b, 844 75 Bratislava vrátila v neporušenom stave z dôvodu, že ponuka bola odovzdaná po lehote stanovenej na predkladanie ponúk. Tým bol tento uchádzač z rokovacieho konania vylúčený.

Obstarávateľ požadoval zloženie zábezpeky vo výške 30 mil. Sk. Zábezpeka bola obidvomi uchádzačmi, ktorých obálky boli otvorené zložená spôsobom, stanoveným v súťažných podkladoch.

Vyhodnocovanie prebiehalo na základe vyhodnocovacích kritérií stanovených v súťažných podkladoch a spôsobom stanoveným v súťažných podkladoch. Spôsob vyhodnocovania bol prevzatý z metodiky Svetovej banky.

Na vyhodnotenie ponúk bola zriadená 17 členná komisia, z ktorých 11 členovia mali právo vyhodnocovať, 5 členovia spracovali odborné posudky, poslednou členkou komisie bola zástupkyňa oddelenia verejného obstarávania MF SR. Z 11 členov komisie s právom vyhodnocovať boli 5 zamestnanci rezortu MF SR. 6 členovia komisie s právom vyhodnocovať boli zamestnaní v štátnej správe, školstve, SAV a bankovom sektore. Členov komisie mimo rezortu MF SR nominovali ministri a vedúci ústredných orgánov štátnej správy, písomne oslovení ministerkou financií.

Súčasťou vyhodnocovania bola prezentácia navrhovaného riešenia jednotlivými uchádzačmi. Prezentácia uchádzača Siemens Bussiness Services GmbH&Co, Dietrichgasse 27 – 29, A-1030 Wien (Rakúsko) sa uskutočnila 13. 7. 2001 o 10:00 a prezentácia uchádzača Hewlett Packard Ges. m. b. H., Lieblegasse 1, a – 1222 Wien (Rakúsko) sa uskutočnila 13. 7. 2001 o 14:00. 24 hodín pred prezentáciou, t. j. 12.7. o 9:00 si zástupcovia obidvoch uchádzačov vyžrebovali úlohy a vstupné údaje, ktoré mali byť prezentované.

Na prvom zasadaní komisie, ktoré sa uskutočnilo dňa 11. 7. 2001 sa členovia komisie dohodli na režime práce komisie. Ako miesto na posudzovanie a vyhodnocovanie súťažných návrhov boli určené priestory ÚPŠP MF SR v budove na Radlinského ul. Režim práce komisie bol dohodnutý tak, že komisia bude zasadať vždy v stredu a v piatok. Dostupnosť rokovacej miestnosti bola zabezpečená v pracovných dňoch od 8:00 do 21:00 hod. Ponuky boli počas celého obdobia uložené v rokovacej miestnosti.

Pre upresnenie informácií uvedených v súťažných návrhoch sa dňa 24. 7. 2001 uskutočnila telefonická konferencia so zástupcom štátnej pokladnice Kazachstan, dňa 27. 7. 2001 telefonická konferencia so zástupcom ministerstva financií Rakúska a dňa 27. 7. 2001 telefonická konferencia so zástupcom Tatrabanky. Na rokovanie komisie dňa 27. 7. 2001 boli pozvaní aj zástupcovia uchádzačom za účelom podania vysvetlenia.

Dňa 26. 7. 2001 podal obstarávateľ na ÚVO podnet na výkon kontroly z dôvodu podozrenia na porušenie postupu vo verejnom obstarávaní. Podnet bol odôvodnený potrebou prešetriť zákonnosť postupu v rokovacom konaní vzhľadom na podozrenie z pokusu manipulovať rozhodovanie niektorých členov komisie a predsedu komisie formou ponúknutia úplatku. Ďalším dôvodom bola domnienka, že jeden z účastníkov rokovacieho konania mal pred jeho zverejnením prostredníctvom jedného zo subdodávateľov informácie, ktoré ho zvýhodnili v rokovacom konaní.

ÚVO dňa 30. 7. 2001 začal správne konanie a vydal predbežné opatrenie, ktorým pozastavil rokovacie konanie až do vydania meritórneho rozhodnutia.

Po prešetrení postupu vo verejnom obstarávaní dňa 22. 8. 2001 ÚVO vydal rozhodnutie, ktorým zastavil správne konanie vo veci verejného obstarávania “Komplexná dodávka služieb a technológií na kľúč pre systém štátnej pokladnice SR” vyhlásenej metódou rokovacieho konania so zverejnením.

V odôvodnení rozhodnutia ÚVO uviedol, že prešetrením postupu obstarávateľa a porovnaním jeho úkonov so zákonom o verejnom obstarávaní zistil nasledujúce nedostatky:
1.	obstarávateľ neoznámil výsledok hodnotenia podmienok účasti vo verejnom obstarávaní v termíne, ktorý uviedol v oznámení o vyhlásení metódy verejného obstarávania, t. j. 15. 12. 2000 ale až 2. 2. 2001,
2.	zápisy z rokovaní boli po formálno-právnej stránke nedostatočné, lebo neobsahovali údaje o čase, kedy sa rokovania uskutočnili ani potvrdenie prevzatia záujemcami navzájom vzhľadom na ich rozdielny obsah a rozsah,
3.	dokumentácia z použitej metódy bola obstarávateľom ÚVO predložená nekompletne. Chýbali originálne doklady z viacerých úkonov obstarávateľa najmä časť dokumentácie z fázy predkladania dokumentov a hodnotenia splnenia podmienok účasti záujemcov vo verejnom obstarávaní.

Všetky tieto nedostatky vyhodnotil tak, že tieto jednotlivo ani vo vzájomnej spojitosti nepovažoval za porušenie zákona o verejnom obstarávaní.

K obsahu podnetu obstarávateľa, ktorý poukazoval na porušenie postupu vo verejnom obstarávaní z dôvodu pokusu manipulovať rozhodovanie niektorých členov komisie a jeho predsedu formou ponúknutia úplatku a domnienky, že jeden z účastníkov rokovacieho konania mal pred jeho zverejnením informácie následne zvýhodňujúce jeho účasť vo verejnom obstarávaní sa vyjadril tak, že ÚVO nemá kompetencie na prešetrovanie týchto otázok.

V dôsledku zastavenia správneho konania bolo možné pokračovať v procese vyhodnocovania. Bola stanovená nová lehota na oznámenie poradia úspešnosti ponúk na 24. 9. 2001 a lehota viazanosti na 24. 10. 2001. Komisia na vyhodnotenie súťažných návrhov zasadala 3. 9. 2001. a 11. 9. 2001. V tento deň komisia stanovila poradie úspešnosti uchádzačov. Víťazom sa stal uchádzač Hewlett Packard Ges. m. b. H., Lieblegasse 1, a – 1222 Wien (Rakúsko) a na druhom mieste sa umiestnil uchádzač Siemens Bussiness Services GmbH&Co, Dietrichgasse 27 – 29, A-1030 Wien (Rakúsko). Oznámenie o poradí úspešnosti bol uchádzačom doručené 24. 9 2001.

Dňa 27. 9. 2001 podal na ÚVO uchádzač Siemens Bussiness Services GmbH&Co, Dietrichgasse 27 – 29, A-1030 Wien (Rakúsko) námietku proti postupu obstarávateľa podľa § 86 ods. 1 písm. c) zákona o verejnom obstarávaní. Uchádzač namietal spôsob určenia poradia vyhodnotených ponúk a tiež skutočnosť, že sa podľa jeho názoru komisia na vyhodntenie súťažných návrhov nezaoberala rozdielmi v spôsobe výpočtu ceny vrátane DPH medzi obidvomi uchádzačmi.

ÚVO vo svojom rozhodnutí zo dňa 22. 10. 2001 rozhodol tak, že vyhovel námietke uchádzača, zrušil rozhodnutie obstarávateľa o určení poradia vyhodnotených ponúk a nariadil obstarávateľovi v lehote do 15 dní odo dňa nadobudnutia právoplatnosti rozhodnutia ponuky nanovo vyhodnotiť v súlade s ustanoveniami zákona o verejnom obstarávaní. V odôvodnení uviedol, že komisia na vyhodnotenie súťažných návrhov nepostupovala v súlade s § 35 ods. 8 zákona o verejnom obstarávaní, keď členovia komisie nevyhodnocovali spôsobom určeným v súťažných podkladoch. K tej časti námietky, v ktorej uchádzač poukazoval na rozdiely v spôsobe určenia DPH ÚVO skonštatoval, že v tejto časti námietky uchádzač neuviedol také skutočnosti, ktoré by sa viazali na podanie námietok proti určeniu poradia vyhodnotených ponúk v zmysle § 86 zákona o verejnom obstarávaní a v tejto časti námietke nevyhovel.

Ďalšie zasadnutie komisie na vyhodnotenie súťažných návrhov sa uskutočnilo dňa 9. 11. 2001. Komisia ponuky nanovo vyhodnotila spôsobom stanoveným v súťažných podkladoch a v súlade s rozhodnutím ÚVO zo dňa 22. 10. 2001. Víťazom sa opätovne stal uchádzač Hewlett Packard Ges. m. b. H., Lieblegasse 1, a – 1222 Wien (Rakúsko) a na druhom mieste sa umiestnil uchádzač Siemens Bussiness Services GmbH&Co, Dietrichgasse 27 – 29, A-1030 Wien (Rakúsko). Oznámenie o poradí úspešnosti bol uchádzačom doručené 14. 11. 2001.

Dňa 19. 11. 2001 podal na ÚVO uchádzač Siemens Bussiness Services GmbH&Co, Dietrichgasse 27 – 29, A-1030 Wien (Rakúsko) námietku proti postupu obstarávateľa podľa § 86 ods. 1 písm. c) zákona o verejnom obstarávaní. Uchádzač namietal porušenie pravidla nediskriminácie čo vysvetlil tým, že členovia komisie ponuky nanovo vyhodnotili a nie len opravili chyby v pôvodnom vyhodnotení. Okrem toho namietal, že v postupe vyhodnocovania bola chyba a teda podľa jeho názoru komisia vyhodnocovala ponuky chybným postupom. Okrem toho uviedol hypotézu, že podľa jeho prepočtov ak by komisia postupovala spôsobom ktorý on považuje za správny, stal by sa víťazom.

Túto námietku v súčasnosti preveruje ÚVO. Rozhodnutie je povinný vydať do 30 dní od dátumu doručenia námietky.

V prípade ak ÚVO využije celých 30 dní na vydanie rozhodnutia a nevyhovie námietke, pôvodne plánovaný termín uzatvorenia zmluvy s víťazným uchádzačom na 17. decembra 2001 opäť nebude dodržaný.

Realizácia projektu informačného systému je plánovaná na 14 mesiacov od podpisu zmluvy.

2. Zákon o štátnej pokladnici

Právny rámec vytvorenia a existencie Štátnej pokladnice bude upravovať zákon o štátnej pokladnici a o zmene a doplnení niektorých zákonov (ďalej len “zákon”).

Návrh zákona bol po schválení v porade vedenia MF SR predložený na medzirezortné pripomienkové konanie. V rámci rozporového konania sa uskutočnili nasledujúce rokovania:
•	dňa 20. 9. 2001 s Ministerstvom práce, sociálnych vecí a rodiny SR (ďalej len “MPSVaR SR”), Všeobecnou zdravotnou poisťovňou, Sociálnou poisťovňou, Národným úradom práce na úrovni riaditeľa Útvaru projektu štátnej pokladnice a rozpor sa nepodarilo odstrániť,
•	dňa 27. 9. 2001 so Slovenskou televíziou a Slovenským rozhlasom na úrovni riaditeľa Útvaru projektu štátnej pokladnice a rozpor sa nepodarilo odstrániť.

Návrh zákona bol v súlade s Plánom legislatívnych úloh vlády SR (úloha č. 5 v mesiaci november) predložený na rokovanie legislatívnej rady vlády SR dňa 3. 10. 2001. Zákon bol predložený s rozporom s MPSVaR SR, Sociálnou poisťovňou, Národným úradom práce, Všeobecnou zdravotnou poisťovňou, Slovenskou televíziou a Slovenským rozhlasom. Uvedené verejnoprávne inštitúcie spolu s MPSVaR SR nesúhlasili s ich zapojením do systému štátnej pokladnice. Na rokovaní legislatívnej rady NBS nesúhlasila so spôsobom zapracovania pripomienok medzirezortného pripomienkového konania a s neakceptovaním jednej zásadnej pripomienky. Generálna prokuratúra namietala, že jej materiál nebol doručený na pripomienkovanie. Z dôvodu neukončeného pripomienkového konania bol materiál vrátený predkladateľovi na dopracovanie.

Následne sa v rámci rozporového konania uskutočnili ďalšie rokovania:
•	dňa 5. 10. 2001 so Sociálnou poisťovňou, Národným úradom práce, Všeobecnou zdravotnou poisťovňou, MPSVaR SR, Slovenskou televíziou a Slovenským rozhlasom na úrovni štátneho tajomníka. Podarilo sa odstrániť rozpor so Slovenskou televíziou a Slovenským rozhlasom,
•	dňa 5. 10. 2001 s Konfederáciou odborových zväzov SR, Združením miest a obcí a Asociáciou zamestnávateľských zväzov a združení na úrovni štátneho tajomníka. Zástupcovia rokujúcich strán potvrdili podporu projektu štátnej pokladnice, za dôležité však považovali doriešenie rozporov so sociálnymi fondami,
•	dňa 10. 10. 2001 so Slovenskou informačnou službou na úrovni riaditeľa Útvaru projektu štátnej pokladnice, kde boli dohodnuté také úpravy návrhu zákona, aby vyhovoval aj potrebám Slovenskej informačnej služby,
•	dňa 11. 10. 2001 s Ministerstvom kultúry SR na úrovni riaditeľa Útvaru projektu štátnej pokladnice a rozpor sa podarilo odstrániť,
•	dňa 11. 10. 2001 telefonicky s Ministerstvom spravodlivosti na úrovni riaditeľa Útvaru projektu štátnej pokladnice a rozpor sa podarilo odstrániť.

Návrh zákona bol opätovne predložený na rokovanie legislatívnej rady vlády SR dňa 23. 10. 2001. Legislatívna rada návrh zákona prerokovala a odporučila predkladateľovi návrh zákona dopracovať a v novom upravenom znení jej návrh predložiť na posúdenie. Návrh zákona bol následne upravený poda pripomienok členov legislatívnej rady vlády SR a predložený na posúdenie spôsobu zapracovania zmien. Konečná verzia bola odsúhlasená a doporučená na predloženie na rokovanie vlády SR.

Návrh zákona bol dňa 15. novembra 2001 doručený na Úrad vlády SR a z dôvodu pretrvávajúceho rozporu s MPSVaR SR a sociálnymi fondami zatiaľ nebol zaradený na rokovanie vlády SR. V súčasnosti sa pripravuje rokovanie ministerky financií SR a ministra práce, sociálnych vecí a rodiny s cieľom pokúsiť sa odstrániť rozpory.

Súčasne s návrhom zákona o štátnej pokladnici a o zmene a doplnení niektorých zákonov by mal byť prerokovaný aj návrh zákona o štátnom dlhu a štátnych zárukách, pretože tento zákon upravuje zriadenie a pôsobnosť Agentúry pre riadenie dlhu a likvidity. Tento zákon bol dňa 27. 11. 2001 predložený na rokovanie legislatívnej rady vlády SR. Legislatívna rada vlády SR prerušila rokovanie a odporučila predkladateľovi návrh prepracovať a predložiť v novom znení opäť na jej rokovanie.

Pôvodne stanovený termín účinnosti zákona o štátnej pokladnici od 1. januára 2001 už nebude možné dodržať. V prípade kladného stanoviska legislatívnej rady vlády SR k návrhu zákona o štátnom dlhu a štátnych zárukách by bolo možné obidva zákony prerokovať vo vláde SR ešte do konca roku 2001.

3. Inštitucionálna príprava

Návrh na “Organizačno technické zabezpečenie činnosti Štátnej pokladnice” je pripravený na rokovanie porady vedenia MF SR a v súlade s plánom práce vlády SR bude predložený na rokovanie vlády SR v mesiaci december. Tento materiál však bude možné prerokovať až po schválení návrhu zákona o štátnej pokladnici a o zmene a doplnení niektorých zákonov, keďže Štátna pokladnica by mala byť zriadená podľa tohto zákona.

Návrh na “Zriadenie Agentúry pre riadenie dlhu a likvidity” je vypracovaný v súlade so znením návrhu zákona o štátnom dlhu a štátnych zárukách. Jeho predloženie na rokovanie vlády SR je viazané na schválenie návrhu zákona o štátnom dlhu a štátnych zárukách vládou SR.

Keďže obidve inštitúcie by mali byť zriadené podľa vyššie uvedených zákonov, ich zriadenie bude možné až k termínu účinnosti týchto zákonov.

4. Záver

Zámery projektu štátnej pokladnice stanovené v Stratégii budovania systému štátnej pokladnice do roku 2002 nebude možné realizovať v termínoch stanovených v tomto dokumente. Dôvody meškania spočívajú predovšetkým v ťažkostiach pri presadzovaní legislatívnych noriem potrebných pre existenciu a fungovanie systému štátnej pokladnice a tiež v omeškaniach vo verejnom obstarávaní na dodávku informačného systému štátnej pokladnice, ktoré nie je možné zo strany MF SR ovplyvniť.

Nový harmonogram zavedenia jednotlivých funkcií systému štátnej pokladnice v priebehu roku 2002 je uvedený v návrhu zákona o štátnej pokladnici a o zmene a doplnení niektorých zákonov.